Papersnake/gushiwen huggingface dataset:
洞庭秋月
王之道（宋代）

扁舟夜泊蒹葭侧，湖外云间见明月。
月光摇水制金蛇，坐想骚明赋秋色。
举杯向天属姮娥，君当照坐吾当歌。
全胜磅客九江上，荻花枫叶如渠何。
登南浦亭
吴陵（宋代）

飘泊豫章城，登临南浦亭。乾坤遗落羽，江海一浮萍。

宿雨桃花水，春风杜若汀。古今离别地，那许客愁醒。
送汤仲能国正以直言去国
杜范（宋代）

朔风剪木末，硕果悬孤危。
邈矣冥飞鸿，异哉闻鸣鸱。
暮云结愁冥，送君江之湄。
去者挽莫留，留者良自悲。
何当谢尘鞅，鼓枻相追随。
庆元二年皇后册宝十三首
佚名（隋代）

象服之文，鹊巢之风。
化以妇道，以于内宫。
采蘋润演，采藻间中。
夙夜在公，赞彼累功。
游龙门诗十二首·潜溪
韩维（宋代）

李公旧林壑，及此与几授。
清泉流不竭，密竹老逾秀。
我惭疏野人，来值溪花后。
次韵答少章闻雁听鸡二首
黄庭坚（宋代）

朝士闻鸡常半途，朱门拥被不关渠。
秦郎五起听三唱，残烛贪传未见书。
赠孙花翁
翁甫（宋代）

我生头发未燥时，花间已歌花翁诗。
我发既长今渐白，犹见花翁好颜色。
举酒祝翁寿百年，我为诗孙戏翁边。
溪上行
张嵲（宋代）

垂阴覆绿波，檀栾影空注。
傍有微径通，穿云向何处。
又七言
司马光（宋代）

闻道山家门镇开，独驱瘦马出尘埃。
白云明月先无约，何事今宵亦此来。
闻雁寄姑苏皇甫世庸年兄
张弼（明代）

客路萧萧闻唳雁，数声犹似怨西风。寒云压塞梦魂断，凉月半江清影空。

旧翅不禁伤岁暮，分飞无奈各西东。天涯欲寄江南信，归路迢迢万里蓬。
白云洞 其二
员兴宗（宋代）

归岩无定出无心，过客从何议浅深。只欠太湖三万顷，吞空不许世尘侵。
子夜四时歌·秋歌
萧衍（南北朝）

当信抱梁期。莫听回风音。
镜中两入髻。分明无两心。
三字令 惜春
张学仪（清代）

莺语唤，晓妆残。捲帘看。山芍药，一枝丹。惜春蘩，能几日，又阑珊。

添远恨，翠眉攒。泪珠弹。斜暗想，倚回阑。不如他，双燕子，两相安。
石鼓歌
林光（明代）

石鼓石鼓是伊么，元和曾发昌黎歌。籀文每于纸上见，未睹遗迹真如何。

郊斋整步入孔庙，仪门俨肃森戟戈。门开拭目快一睹，古哉不省谁镌磨。

虫纹鸟迹尚可读，刻画宛转周列罗。往昔谁挥霹雳手，山骨斲削穷嵯峨。

磨砻样制朴且古，牵挽知在何山阿。扪摩尽日不能去，冻手伸缩袖且呵。

茫然少遂好古愿，未暇较检传缪讹。俗碑岂复堪着目，粉饰富贵堪殊科。

翔云千仞思凤鸟，平地恍惚惊鼋鼍。大篆小篆变秦汉，有如木植分枝柯。

苍颉去我几千载，日月抛掷忙如梭。惜哉石鼓辞匪陋，收拾不得联委蛇。

传闻或谓文王鼓，甲子失纪亡羲娥。挂一漏万人恒尔，退之何苦泪滂沱。

又闻周室陵夷后，宣王振起臣工和。大开明堂敷政治，急于惠泽宽徵科。

扬兵大蒐肄武艺，诛获论功惩寡多。桓桓将卒似彪虎，大车乘载驱马驼。

论功颂德镵猎碣，誇骋未见言辞过。选撰应知非一手，词臣才士相切磋。

奇哉史籀字画古，三折未论作一波。元和好古韩博士，请置孔庙安不颇。

五季之乱十亡二，此物难保况其他。信知物聚终散弃，风灯泡沫徒媕娿。

民间穴孔作舂白，皇祐向子重摩挲。金元迁燕置孔庙，于今尚幸供吟哦。

我来官踵韩子后，赓歌不博羲之鹅。太上立德乃不朽，有形终怀理则那。

古来烜赫照后世，身前晦屈多坎轲。我因石鼓重增感，丹衷耿耿明星河。

愿言努力各鞭策，圣途万里休蹉跎。
偈颂四十二首
释祖先（宋代）

今朝又见开炉，浩浩诸方暖热。
卧龙冷落门庭，也要人前细说。
夜静更阑炭也无，衲衣破处冰侵骨。
秋思
陆游（宋代）

鱼复城边逢雁飞，白头羁客恨依依。
远游眼底故交少，晚岁人间乐事稀。
云重古关传夜柝，月斜深巷捣秋衣。
官闲况是频移疾，药鼎荧荧卧掩扉。
夏日园居独坐
郭谏臣（明代）

经时久不到山庄，数亩园居野趣长。窗竹日高斜弄影，庭花风动暗浮香。

书抛满架呼僮帙，酒熟盈樽待客尝。独坐更无尘虑扰，萧然真足傲羲皇。
山居十首
陈造（宋代）

鸟息我亦倦，行行取径微。
石棱妨错足，藤蔓每钩衣。
森木各天籁，连山同夕晖。
推门吟袖冷，满带野风归。
苦热中怀寄永固山主
释重顯（宋代）

火云高下影相连，几欲披寻恨不前。
无限清风无处问，只应迟步绕林泉。
摇柳（一作采柳）
孟郊（唐代）

弱弱本易惊，看看势难定。因风似醉舞，尽日不能正。

时邀咏花女，笑辍春妆镜。
安化十里铺宋知县辞别
谢廷柱（明代）

高树鸣风客喜晴，冻云疏朗日华生。溪头小郭烟千灶，岭上孤华路一程。

涧壑有威冰皎洁，江山无物气澄清。民心趋舍关初政，邑有弦歌是武城。
无为军
林逋（宋代）

掩映军城隔水乡，人烟景物共苍苍。
酒家楼阁摇风旆，茶客舟船簇雨樯。
残笛远砧闻野墅，老苔寒桧看僧房。
狎鸥更有江湖兴，珍重江头白一行。
醉吟二首
白玉蟾（宋代）

醉掬山先走，行呼月后随。
欲眠梧影下，又恐白云知。
秋夜宿定水寺天香阁有怀见心长老
丁鹤年（元代）

寂寂双峰映涧流，重来托宿敞云楼。窗涵虚白三更月，帘捲空青一色秋。

颇有高情酬胜赏，可无奇句入冥搜。天风开遍岩前桂，谁为烝香寄澹游。
著作李季间得阆守去国以书道别追寄四韵
孙应时（宋代）

不将尘土望清华，珍重高情久更加。
肯把书来话心曲，又从今去各天涯。
一麾可是君恩薄，百丈休怜江路赊。
归见故人应一笑，为传消息报梅花。
庄上闲居
苏澹（明代）

苦柏丛篁与屋齐，野云常宿药栏西。
鸥情久定看春雁，鹤梦初惊怪午鸡。
叶溜每令山犬吠，月明常赚夜乌啼。
隔桥景物应如待，日引幽人过鹿溪。
书尾寄六十五侄孟容
李光（宋代）

转物庵中一老人，十年岭峤且藏身。黎山万叠波千顷，心镜孤圆月一轮。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解 其六
孙承恩（明代）

无谄志自伸，寡慕心乃宽。有酒复有书，适矣能不欢。
闻笛
史弥宁（宋代）

卸帆沽酒荻花村，水色天光净不分。
霜月凄凉何许笛，一声吹裂洞霆云。
梦访友生
林之奇（宋代）

少年结客长安城，妄喜纵酒一章程。
支离老去一茅屋，枕书卧闻长短更。
友生相望止百里，寒夜寥间无微声。
梦中乘兴辄见戴，剡溪聊尔扁舟行。
觉来蘧蘧一榻上，不用僮仆争篱迎。
吹灯弄笔欲书寄，窗前白月方亭亭。
杏林生意为王克让作
王绅（宋代）

南州春候早，阳和被群植。灼彼林中杏，芳妍贲嘉色。

灿烂晓霞舒，可与桃源敌。王生抱奇才，存心树阴德。

疲癃藉旋斡，回生讵千亿。种此詶深恩，岁久日复益。

神功驯猛兽，雅趣慕仙客。持是济利心，何时出医国。
东风
何应龙（宋代）

和彻诗篇得暂闲，落梅香里立栏干。
新裁白紵春衫薄，犹怯东风一阵寒。
和寄景仁致政侍郎
吕陶（宋代）

文章道德有源流，进退潇然信自由。身在禁林方倚望，年侵老景便归休。

素云收雨还层岫，劲柏凌霜茂晚秋。何日家山纵吟赏，閒中情味更优游。
句 其二
方丰之（宋代）

老夫六贼销磨尽，时为幽香一败禅。
秋怀五首
李谦（宋代）

英英庭前兰，密密园中桂。
凉飚驾远馥，素景饶清丽。
我居无俗物，二子时独诣。
愿言永为好，千载成幽契。
留别袁伯长待制凌德庸少监周南翁待制诸公三绝句 其二
陆文圭（元代）

书生骨相太邅迍，地位还须有福人。老我终身友麋鹿，看君他日上麒麟。
句 其二
张商英（宋代）

湖上青山一抹高，烟中草木细如毫。
余观近时诗尚往往有以前代台名为赋者辄用效颦以消馀暇 其九 凤凰台
岑安卿（元代）

万里长江东入海，千年高台今尚在。当时谁道凤凰来，览德何尚足相待。

凤声悠悠梧叶空，谪仙文采流长虹。跨鲸一去不复返，后尚欲语羞雷同。

海上三山渺何许，群仙骑凤隔风雨。登临空咏谪仙诗，白鹭斜飞过秋浦。
立春日
岳行甫（金朝）

银线青丝翠椀堆，争牛击鼓欲惊雷。翻风斗巧春头胜，漉雪浮惊臈尾杯。

迎暖梢梢金著柳，逗寒叶叶粉飘梅。不成一事人空老，半百光阴又七回。
登黄鹤楼怀古兼寄潘豳老昆仲
贺铸（宋代）

汉大将军楚国材，半生倦韵浼尘埃。
徐夫人匕首安在，丁令威华表归来。
紫府无踪劳彷像，白云有待久裴徊。
楼标空阔天垠露，川势从横地纽开。
陇鸟赋成洲共永，越人歌断棹先回。
会招物外二三子，长啸披襟挹快哉。
拟归田园
张九成（宋代）

圣贤乃准的，仁义即羁鞅。
遨游君子场，邪私不入想。
时与颜闵徒，结交尚来往。
稂莠日以消，稻粱日以长。
荆棘顿披除，大道何其广。
犹恐忽戒谨，失计成卤莽。
云庵生辰十一首 其六
释德洪（宋代）

不落思惟离圣凡，令君觌露见云庵。平生不许当头道，今日重闻称性谈。

老鉴三机酬跛偃，洞山一半肯云岩。我无奇特报恩德，九死归从瘴海南。
次平叔韵
李正民（宋代）

草长江南送暮春，谁怜羁羽及沈鳞。放怀自适渔樵乐，会面欣沈手足亲。

齿发渐凋嗟晚景，田园粗葺作闲人。材高莫叹时相负，会见诸公宠荐频。
南柯子·秦淮
曾廉（清代）

六代繁华尽，三吴汗漫游。澹烟轻粉几家楼。都付板桥旧院作閒愁。

旧院今何在，秦淮只自流。乌衣巷口晚横舟。说是昔日佳胜且句留。
寄周计院
林景熙（宋代）

海桑变纷纷，秀色见孤屿。
山林华发尊，党遂深衣古。
独余钧天梦，翛然在岩户。
翳翳桂魄秋，沈沈槐梦雨。
江涛岂不深，修鳞挂纲罟。
不知义井船，秋风系何许。
奉和张岳州王潭州别诗二首 其二
韦嗣立（唐代）

昔时陪二贤，缨冕会神仙。一去驰江海，相逢共播迁。

无因千里驾，忽睹四愁篇。览讽欢何已，欢终徒怆然。
漫尉
黄庭坚（宋代）

豫章黄鲁直，既拙又狂痴。
往在江湖南，渔樵乃其师。
腰斧入白云，挥车棹清溪。
虎豹不乱行，鸥鸟相与嬉。
遇人不崖异，顺物无瑕疵。
不知爱故厌，不悔为人欺。
晨朝常漫出，莫夜亦漫归。
漫尉叶公城，漫抚病余黎。
不纂非己事，不趋非吾时。
人骂狂痴拙，鲁直更喜之。
或请陈漫尉，寿尉蒲萄卮。
酒行激懦气，攘袂起哨规。
君子守一官，乌肯苟简为。
奈何如秋葭，信狂风离披。
漫行恐污德，漫止将败机。
漫默买猜谤，漫言来诟讥。
漫尉谢答客，愿客深长思。
漫行无轨躅，漫止无馽鞿。
漫默怨者寡，漫言知者希。
吾生漫叟後，不券与之齐。
於戏独如子，因使目为眉。
强颜不计返，乾坤一醯鸡。
昆仑视糟垤，既化不自知。
悔吝虽万涂，直道甚坦夷。
覆辙索孤竹，奔车求仲尼。
以旌招虞人，贱者不肯尸。
玉润安可涸，日光安可缁。
斯言出系表，当以罔象窥。
赋分有自然，那用时世移。
吾漫诚难改，尽醉不敢辞。
偈五十三首 其四十六
释克勤（宋代）

叶落知秋，动弦别曲。定光拈手，智者点头。承当于文彩未彰前，相照向是非得失外。

不涉廉纤，如何通信。万景徒有象，孤云本无心。
出山相赞
释法薰（宋代）

健即经行，倦即打坐。
思惟四十九年，做得许多口过。
开眼堂堂，只成话堕。
浩浩清风树杪来，直下知机能几个。
续感兴二十五首 其二十三
方一夔（宋代）

自从判清浊，人文肇古羲。中间更百圣，扶竖颠与衰。

孔孟死不作，千载无明师。嗟此仁义路，举世争背驰。

无人障横溃，一朝坠民彝。微言虽尚在，骎骎化侏离。

斯文亘万古，悠悠竟何之。
题鲍行军小阁
严维（唐代）

宇下无留事，经营意独新。文房已得地，相阁是推轮。

席上招贤急，山阴对雪频。虚明先旦暮，启闭异冬春。

谈笑兵家法，逢迎幕府宾。还将负暄处，时借在阴人。
二月四日约同寮劝耕万安院已而不至书於彭氏
向滈（宋代）

满目风光二月时，小桃无数柳依依。
松间野寺临清浅，花底旗亭倚翠微。
人意不随春意好，此心端与赏心违。
目斜望断高阳侣，赢得惺惺骑马归。
偶题二首
刘言史（唐代）

金榜荣名俱失尽，病身为庶更投魑。

春娥慢笑无愁色，别向人家舞柘枝。

得罪除名谪海头，惊心无暇与身愁。

中使不知何处住，家书莫寄向春州。
琐窗寒 寄定生夫人
江瑛（清代）

闲倚妆台，病怀憔悴，含愁几度。再消疑处，不是那时眉妩。

但恹恹、独自香闺，凄凉梦里前游误。向晚来深院，一钩新月，添人离绪。

秋暮。西园路。剩落叶萧萧，暗虫低诉。银笺金缕，难写断肠诗句。

念匆匆、似水年华，催教别恨深何许。掩纱窗、清漏沉沉，剪灯无半语。
鹧鸪吟二首 其一
邵雍（宋代）

人间重者是黄金，谁道黄金无处寻。不著闲辞文雅意，更将何处悦良心。

远山四面供清润，幽鸟千般送好音。无限春光都去尽，请君听唱鹧鸪吟。
题宣化寺道光上人居
李涉（唐代）

二十年前不系身，草堂曾与雪为邻。

常思和尚当时语，衣钵留将与此人。
晓雨
钱时（宋代）

一路悭悭五日晴，晓来烟雨又笼春。
蓬窗只是添诗句，烟雨何曾恼得人。
幽栖
陆游（宋代）

闲人了无事，地僻称幽栖。
（左臼右市）米留鸡食，移琴避燕泥。
桐生窗欲暗，笋长径还迷。
不作容车计，门闾尽放低。
秋鴈
梅尧臣（宋代）

秋鴈多夜飞，前群後孤来。
俦合鸣自得，只去音已哀。
哀音能感人，肠酸非食梅。
共将形影对，安得不早衰。
次孤鹤老人观物亭坐雨 其一
庄昶（明代）

江山通一雨，深似老夫清。稍稍花全落，沉沉鼓未晴。

坐当新竹拜，睡起早霞明。知我出门懒，连阴故有情。
四字令（访友不遇）
周密（宋代）

残月半篱。残雪半枝。孤吟自款柴扉。听猿啼鸟啼。

人归未归。无诗有诗。水边伫立多时。问梅花便知。
南楼令 风雨楼高天涯人远伤春怨别情见乎辞
姚燮（清代）

薄酒泥罗衾。天涯只梦寻。雨灯残、帘幕深深。未识绿阴添几许，残杜宇，换流莺。

起自倚疏棂。眉山敛远青。下春桡、桃叶江浔。要按玉笙传绮怨，终哽咽，不成声。
恭谢驾自景灵宫回丞相以下皆簪花
潘牥（宋代）

辇路安排看驾回，千官花压帽檐垂。
君王不辍忧勤念，玉貌还如未插时。
渔人
施敬（明代）

浪迹烟波薄利名，钓舟长傍酒家横。白鱼青菜桃花饭，不识忧愁过一生。
河内乡村
李贤（原德）（明代）

清阴十里看脩篁，村市人家倚太行。屋后分畦葵叶嫩，门前流水稻花香。

秋林有果皆堪摘，春酒无肴亦可尝。此地居民真快乐，他时归老定难忘。
渔家傲
可旻（宋代）

刹那。

文墨尖新无处用。已将名利浑如梦。一串数珠随手弄。休千种。唯闻念佛心欢勇。

滉漾空中仙乐动。笙箫声细天风送。接引凡夫归圣众。香云捧。男儿此日方崇重。
再过吴松
赵师秀（宋代）

江边无处觅天随，又趁斜阳过渺瀰。
远爱柳林霜后色，一如春至欲黄时。
彦深弟挽词
张纲（宋代）

忆弟悬弧日，当余弱冠年。艰勤同素志，衰病各华颠。

辞禄归相倚，惊魂去忽先。一樽风雨夜，那复共蝉联。
上亭书事
李新（宋代）

自笑痴公日据鞍，谁令生不近长安。此条太乐非清职，何物先生祗冷官。

背日潢污犹鼎沸，隔唇喉舌亦灰乾。五浆不馈寻常客，却作行人一等看。
次韵答璧侍者五首
陈造（宋代）

欲买青山贷寓居，时临绝顶瞰平湖。
已容下榻烦重问，肯念吾贫折券无。
暮归
陆游（宋代）

意行无所之，偶傍陂头立。
空村犬吠豪，高树蝉嘒急。
风尘一身老，海宇万感集。
还家日已暮，草露青鞋湿。
春阴
方岳（宋代）

玲珑碧树巧临池，影在窗前作么移。
水墨画图春淡淡，莺花庭院日迟迟。
不妨明月重相忆，怎许浮云浪得知。
一片舞裀欹弱柳，风来时复托腰肢。
和元少尹新授官
白居易（唐代）

官稳身应泰，春风信马行。纵忙无苦事，虽病有心情。

厚禄儿孙饱，前驱道路荣。花时八入直，无暇贺元兄。
陪留守余处恭、总领钱进思、提刑傅景仁游清
杨万里（宋代）

万里长江天上来，石头却欲打江回，
青山外面周如削，紫府中间划洞开。
苏峻战场今草树，仲谋庙貌古尘埃。
多情白鹭洲前水，月落潮生声自哀。
水调歌头 其一
汪莘（宋代）

寄语山阿子，何日出幽篁。兰衣蕙带，为我独立万寻冈。

头上青天荡荡，足下白云霭霭，和气自悠扬。一阵东风至，灵雨过南塘。

招山鬼，吊河伯，俟东皇。朱宫紫阙，何事宛在水中央。

长望龙辀雷驾，凭仗箫钟交鼓，宾日出扶桑。我乃援北斗，子亦射天狼。
庭坚得邑太和六舅按节出同安邂逅于皖公溪口
黄庭坚（宋代）

德人心寂寥，立朝实庄语。
虎节坐山城，孤云犹能雨。
文章被甥侄，孝友谐妇女。
偃息一亩宫，植梅当歌舞。
戊申人日
阎尔梅（清代）

繁华速老是春天，花极浓时落更先。
遁野有情看拾翠，封侯无相写凌烟。
心悲晚景歌皆痛，士遇奇才恨亦怜。
我去君留仍暂事，成功者退记他年。
奉寄华山王
邓渼（明代）

别馆春云宛宛舒，华山国里似华胥。
铜丸解擿《渔阳掺》，竹简时探宛委书。
论定千秋知敬礼，时危百一感应璩。
西园飞盖无虚日，文学谁堪载后车。
古劝学行
苏籀（宋代）

昔岁原伯鲁，前日棘子成。
所谓悉常事，野哉亦苟生。
岂知负孔圣，义理如何行。
善饭斯为福，食肉其堪盲。
六籍漫不省，千载谁辨明。
秦时害文维法吏，赵高趦趄诳当世。
小夫无知信可耻，大官不学粗且鄙。
深思博问如其智，精义入神以致治。
从来廊庙须奇策，乃用弓戈为快意。
孔明泽中梁甫吟，著表行师肯倩人。
吕蒙孜孜窥往事，知新益解图当今。
横槊胡为忘试艺，不文不武伊何遵。
嗟予贫贱年将老，学古忧时满怀抱。
斯民陷溺岂无说，天下复平要有道。
子思立教自明诚，伯业华巅愈贪讨。
孟子
王令（宋代）

孟子不肯比伊尹，仲尼方可期文王。
圣贤自得固厚重，庸俗始以己较量。
微生喜以佞面诋，臧氏恶非礼所当。
惜哉二子不自重，以人可否何不详。
送魏汝贤之辽阳 其二
陈昌（明代）

滦河日日北风多，岁晚犹乘一棹过。土屋人家低似垤，壁门军垒小如窝。

避人饥鼠偷红粟，呼伴鸣鸿下绿莎。今夜龙沙城外宿，相思其柰故园何。
久滞越中贻谢南池会稽贺少府
孟浩然（唐代）

陈平无产业，尼父倦东西。
负郭昔云翳，问津今已迷。
未能忘魏阙，空此滞秦稽。
两见夏云起，再闻春鸟啼。
怀仙梅福市，访旧若耶溪。
圣主贤为宝，卿何隐遁栖！
客怀
朱弁（宋代）

兵气常时见，客怀何日开。形骸病自瘦，鬓发老相催。

巳负秦庭哭，终期汉节回。风雷识意我，一雨洗氛埃。
与阳正父阳存子上风联句
王南运（宋代）

诗见阳枋一。
庙子湾辞
梅尧臣（宋代）

我之东来兮过彼雍丘，舟师奏功兮浊水湍流。
历长湾兮势曲钩，倾高斗折兮若奔虬。
潜伏怪物兮深幽幽，发作暴涨兮为潮头。
土人立祠兮在彼沙洲，老木苍苍兮蝉噪啾啾。
输卒引繂兮蓬首裸体剧缧囚，赤日上煎兮胶津蹙气塞咽喉。
胸洫肩挨同轭牛，足进复退不得休。
竟持纸币挂庙陬，微风飘扬如喜收。
我今语神神听不，何不归海事阳侯。
穹鱼大龟非尔俦，奚必区区此汴沟。
惊愚骇俗得肴羞，去就当决何迟留。
即事
程俱（宋代）

照空初涌玉芙蕖，惊起霜林尾毕逋。托宿一枝翻自失，倦飞三匝正相呼。
内阁春帖子
夏竦（宋代）

青逵布序和风扇，紫禁延禧瑞日长。
伫看亲蚕临茧馆，永观彤管播声芳。
寿韩尚书
李商叟（宋代）

灵峰高映玉溪光，花草时薰知见香。
未用胡麻金椀饭，且浮昌歜碧霞觞。
松棂照北尘埃无，涧水流南气象长。
舞鹤独知千岁永，风云犹欲会明良。
马回台
朱一蜚（清代）

齐攻鲁，人民逃。有独妇，行荒郊。抱侄弃子呱呱号，妇目不顾手不招。

齐将问其故，妇乃前致语。公义私爱难昧心，宁使吾儿食豺虎。

齐将愧，勒马回。鲁人为筑数仞台，守礼之国何有哉。

君不见自齐关入辟女子，石窌封来名并峙，一变至鲁或由此。
投珠于泉
独孤绶（唐代）

至道归淳朴，明珠被弃捐。天真来照乘，成性却沈泉。

不是灵蛇吐，非缘合浦还。岸傍随月落，波底共星悬。

致远终无胫，怀贪遂息肩。欲知恭俭德，所宝在惟贤。
秋日庵居
王静淑（清代）

空斋渡深夜，高卧一床秋。苔老浑无色，溪清浅欲流。

尘随红叶扫，心付懒云收。萧瑟闻征雁，空归万籁休。
送薛士昭 其二
王十朋（宋代）

记得祥符识面时，回头二十二年非。羡君学似川方至，顾我身如鸟倦飞。

老境天教重会合，异乡心最惜分违。雁山亲旧如相问，征雁归时我亦归。
戏和石潭尝酒
顾清（明代）

不惜糟床劈作柴，已呼儿子旋安排。只愁新瓮能几榼，遂有高轩驻两阶。

永夜烛光邻壁骇，他年谈苑几人偕。细君不学刘伶妇，晚出双鱼更自佳。
寄呈西岩和尚
释月涧（宋代）

玲珑岩下忆辞师，软语丁宁归莫迟。昨夜春堂轰霹雳，分明一喝再参时。
渔家傲·鹫岭峰前阑独倚
陈袭善（宋代）

鹫岭峰前阑独倚。愁眉蹙损愁肠碎。红粉佳人伤别袂。情何已。登山临水年年是。常记同来今独至。孤舟晚扬湖光里。衰草斜阳无限意。谁与寄。西湖水是相思泪。
清平乐（江上重九）
黄机（宋代）

西风猎猎。又是登高节。一片情怀无处说。秋满江头红叶。

谁怜鬓影凄凉。新来更点吴霜。孤负萸囊菊盏，年年客里重阳。
题它山善政侯兼简鄞令
舒亶（宋代）

呜呼王封君，心事鬼出没。驱山截长江，化作云水窟。

旱火六月天，万栋挂龙骨。萧条一祠宇，像设何髣髴。

破屋夜见星，漏雨湿衫笏。杯酒谢车篝，兹事恐亦忽。

我闻古先王，报施必称物。矧今崇佛宫，民力殆欲屈。

岂无制作手，一为起荒茀。李侯仁贤资，抚字良矻矻。

可但清似冰，方看健如鹘。沉迹千载后，行且见披拂。

阴功世易忘，远虑俗多咈。勉哉君毋迟，斯民久已郁。
莆田杂诗二十首 其一
刘弇（宋代）

清樾陂陀外，春深四五家。丛祠下箫鼓，平楚暗桑麻。

水国潜虬傲，天程去鸟赊。仙山仍在目，潇洒送生涯。
慧聚杂题 淩峰阁
李乘（宋代）

海上飞来据马鞍，灵鳌独坐碧孱颜。几年真宰雕镌就，尽日高僧指顾间。

去市红尘三里远，供人青眼一轩悭。半峰有窟龙为宅，云在檐头恣往还。
寻香水院遗址
法式善（清代）

石厂三五峙，言是香水院。香水从何来，杏花了不见。

闻说辽宫人，夜镫洗残砚。风瀹朱砂泉，春烟微雨变。

至今水尚温，残滴流佛殿。我昔跨驴至，青苍石一片。

柴扉扃莫开，呢喃出双燕。
九月十四日舟由丹徒夜半与薇隐乘月登岸行三里作
王采薇（清代）

幽行已三里，村落半摛扉。只鸟时依树，孤萤不上衣。

月高人影小，潮定橹声稀。沿水星星火，归惊宿鹭飞。
石门月夜
候桐（清代）

秋宵拄杖邑石门，萦回石路盘云根。荒林败叶斗秋雨，苍烟界云青天痕。

双扉云封不得入，山月欲落愁时魂。银河泻地霜满天，金飙吹空峰入云。

寒藤半枯瘦蛟舞，老松倒挂苍虬分。仙人招我碧山住，乘风翔谒云中君。
上南行十二首 其四
方回（元代）

七里南山边，更作三里程。十里旧榷界，双桥酒有声。

身老友朋尽，事殊时代更。茅店迷处所，饮徒眠九京。
叙伦五言二十首 其四
刘克庄（宋代）

文若忠于操，嘉宾谄事温。晦翁叹难嗣，坡老惜无孙。
米元章书简帖赞
岳珂（宋代）

论书自晋始，盖因其风俗之清而流之于妍。
降而六代，又以其而尚之笃而溺之于专。
维唐设科，身判书言。
作成自初，欧褚争先，
薛靓张颠，颜真迎便。
中世而后，虽经生楷隶，
犹得以扬镳而鸣鞭。五季日卑，
吾宋兴焉。士以德进，
舍艺之偏。既窒其进取之涂，
故世之以书名家者，皆不杂以人而纯乎天。
更八叶之豫丰，乃设学而详延。
有芾者出，集其大全。
盖繇羲献而来，遡崇观而前，
或营萃以拔棘，或宫墙而及肩，
或小醇而大疵，蔌舍正而取权。
六书之统，殆所谓芾之死不得其传也。
巘巘乔岳，洋洋大川，
草木风云，波涛蛟鼋。
我系此评，其然岂然。
较三十里，后八百年。
登北高峰
姚勉（宋代）

秋风吹鬓影，凉意足登山。
人立晴林杪，猿啼霜雾间。
好山多佛占，浮世只僧閒。
我亦耽奇者，禅扉日叩关。
送柳严州解官趋朝
吕祖谦（宋代）

一叶初秋已超装，玺书屡下驻归艎。
少留北阙三年最，多借西州半岁强。
身外宠荣元自薄，眼前凋瘵故难忘。
书囊如有朝天草，不是中和乐职章。
十二时颂 其十
释文准（宋代）

黄昏戌，楼上鸣钟已落日。行人旅店宿长途，花上游蜂罢采蜜。
酴醾
陈与义（宋代）

雨过无桃李，唯馀雪覆墙。青天映妙质，白日照繁香。

影动春微透，花寒韵更长。风流到尊酒，犹足助诗狂。
赋得秋菊有佳色
尹台（明代）

天然空众色，爱此时菊妍。祗托幽人好，肯期俗士怜。

露英驻摇落，霜节抱贞坚。饱洁餐宜对，挹清席可前。

危姿风下整，素影月中传。遥诵浔阳句，高慕义熙年。
颂古四十四首 其十六
释法泰（宋代）

等闲施设岂徒然，平地波澜欲浸天。更向胡梯敲数下，免教失脚堕黄泉。
和南仲见寄
仇远（元代）

儒冠误我欲投簪，抱膝聊为陇上吟。
故里未归先入梦，新交虽好少知心。
清光湛湛溪中月，遗迹沉沉濑底金。
闻道雪晴丰荠麦，行看放犊满桃林。
视旱田赋呈上元簿杨明卿
张伯子（宋代）

输蹄旦旦风尘表，入眼群山青未了。
刺藤迎日子先红，荞麦得霜花渐老。
丛祠诡怪画村疃，古寺骞腾出林杪。
征衫多次逐飞鸢，下檐有时随宿鸟。
初晴得去恨迟迟，独夜不眠忧悄悄。
公如老骥暂伏枥，我类游鳞终屈沼。
一朝王事有期会，百里民情同探讨。
详于禹贡辨等级，明似离娄烛幽眇。
高依丘垄或微收，低近陂塘翻尽槁。
凶荒有数合均一，报应于中又分晓。
不能究实害非浅，倘使从宽恩岂小。
兹行到处欲春风，批放莫教分数少。
题赵守中江行初雪图
朱松（宋代）

江阔云垂满袖风，急须下马一尊同。正应无奈催诗雪，句在渠侬拥鼻中。
章献明肃皇太后恭谢太庙
佚名（隋代）

懿彼灵龟，在宫之池。
芳莲是吃，千岁奇资。
裸将清庙，播于声诗。
神降之吉，永保寿祺。
喜岑克畴生孙及子举茂才
王邦畿（明代）

四十不言老，丹荣美在躬。阶前称有子，堂上俨成翁。

俯仰十年事，乾坤一笑中。无为委儿辈，崇德及春风。
惜梅
陈棣（宋代）

朔雪没寒芜，严威等群木。
东君惜江梅，先与借微燠。
造物逞新奇，亭亭付幽独。
天然水雪姿，不许铅华凟。
疏影浸澄波，斜枝度修竹。
奇标含春容，清致漫山腹。
夜月耿扶疏，寒风来馥郁。
素艳等琼瑶，真香笑兰菊。
昨宵风雨颠，遗英满平陆。
凭谁望苍天，荣枯何太速。
凌晨眠霜林，余芳犹五六。
不厌终日看，尚可供诗目。
洞霄山隐斋
闻九成（宋代）

馀杭之西天柱峰，下有石洞蟠苍龙。
斋居无尘山四合，仙人宴坐空翠中。
夜扪北斗罡气接，晨吸东日精光通。
醉凌高风驾白鹤，笑视黄庭驱玉童。
人间自有赤松子，方外或友洪崖公。
丹泉吹阴晓雾碧，野果变色秋山红。
献酬且尽琉璃钟，谈笑便是蓬莱宫。
肯如金粟衰病翁，散花丈室谈虚空。
次韵吴守四首
陈造（宋代）

园林落粉吹香雪，魏光黄独步春。
明日插花同一醉，小闲谭麈岸纶巾。
梁明堂登歌五首 其五 歌黑帝辞
沈约（南北朝）

德盛乎水，玄冥纪节。阴降阳腾，气凝象閟。司智莅坎，驾铁衣玄。

气寒拆地，晷度回天。悠悠四海，骏奔奉职。祚我无疆，永隆民极。
春日田园杂兴
高鎔（宋代）

已学渊明早赋归，东风吹醒梦中非。
莺声睍睆来谈旧，牛背安闲胜策肥。
时听樵歌时牧笛，间披道鼈间农衣。
篇诗那可形容尽，何似忘言对夕晖。
为伍公矩题画二首 其二
张宁（明代）

荒林野树连高障，青山半出青云上。谁分折水下昆崙，一道垂流几千丈。

纷纷短发吹秋风，注目可似青鞋翁。高山流水知音少，却忆庐山五老峰。
早夏
陈造（宋代）

满地榆钱未扫除，画帘忽复燕将雏。
风窗梦破搔头坐，重课儿时读了书。
再次韵
陈造（宋代）

好时好节工恼客，投老只思深闭关。
鹤膝痛医终是病，蛾眉公闭岂容悭。
浩歌已减落梅曲，苦思更妨颓醉山。
冷语陋姝何所似，贫家矮屋劣成间。
蜀路感怀
高骈（唐代）

蜀山苍翠陇云愁，銮驾西巡陷几州。
唯有萦回深涧水，潺湲不改旧时流。
依韵和通半二月十五日雨中
梅尧臣（宋代）

仲春月既望，物侯恰分中。
窗听五更雨，花开前日风。
诗成止酒後，病怯举杯空。
短发虽然黑，心如一老翁。
六州歌头 有客劝予出山者书此答之
尤侗（清代）

客何为者，劝我曳长裾。人所爱，热官耳，顾愁予。不相如。

君见居官者，苦思虑，劳筋骨，工笑语，勤奔走，乃多誉。

我则异于是矣，体多病、药物长须。惯科头晏起，懒向府中趋。

礼法全疏，古之愚。

兼长扪虱，喜曝背，时强项，或撚须。诸若此，皆不可，一朝居。

爱吾庐。种豆南山下，几个竹，映芙蕖。驱山犊，弹野雀，钓江鱼。

况有老妻酿酒，任醉后、拊缶歌呼。有山公启事，报以绝交书。

客且归欤。
六言三首
刘克庄（宋代）

不识平康坊里，多在村学堂中。
安得金钱买笑，只堪夏楚训蒙。
出颍口初见淮山是日至寿州
苏轼（宋代）

我行日夜向江海，枫叶芦花秋兴长。
长淮忽迷天远近，青山久与船低昂。
寿州已见白石塔，短棹未转黄茅冈。
波平风软望不到，故人久立烟苍茫。
送董左丞二首 其二
俞德邻（宋代）

煌煌勋业绘凌烟，共说韦平有世贤。黄閤紫枢名将相，凉台燠馆半神仙。

百年富贵真槐国，一日清閒胜葛天。祇恐九重方侧席，东山未许遽高眠。
有感
朱淑真（宋代）

倦对飘零满径花，静闻春水闹鸣蛙。
故人何处草堂碧，撩乱寸心天一涯。
赠任士曹
姚合（唐代）

宪皇十一祀，共得春闱书。道直淹曹掾，命通侍玉除。

浮生年月促，九陌笑言疏。何计同归去，沧江有弊庐。
谒金门·美人浴
阎选（五代）

美人浴，碧沼莲开芬馥。双髻绾云颜似玉，素蛾辉淡绿。
雅态芳云闲淑，雪映钿装金斛。水溅青丝珠断续，酥融香透肉。
三月十二日作诗董氏欲为筑堂
张耒（宋代）

黄鸟声中花已尽，绿杨风外日何长。柯家山下有幽筑，云梦泽南飞故乡。

老病裌衣犹怯冷，春深煮酒渐闻香。本无智术争荣辱，只斗尊前身健强。
谢范子仪见寄因次其韵
吕本中（宋代）

疾病深藏一事无，眼从昏涩废看书。清诗忽睹惊人句，远道如瞻使者车。

颇放溪山时入座，不妨宾客醉骑驴。传家事业风流在，早晚还朝得尽摅。
稚春母郑氏挽词
林亦之（宋代）

他谁天外哭声长，有客归程何太忙。
同爨情亲如五服，升堂义重比诸郎。
昔人浇薤蒸梨事，即我沧家泛宅傍。
叹息白头陶母意，中秋三日转凄凉。
和端式上人十咏其七天外峰
梅尧臣（宋代）

天外一尺峰，国中千仞岳。
重云不掩蔽，万里见头角。
世人看远碧，谁识产美璞。
观蔬圃
陆游（宋代）

菘芥可菹芹可羹，晚风咿𠵣桔槔声。白头孤宦成何味，悔不畦蔬过此生。
蜃楼图
徐渭（明代）

图中看海市，绝胜海中窥。似结元非结，如移定不移。

觉疑宵梦接，醉误夏云为。蛟蜃如令见，翻嫌画手奇。
震泽戏书鹅鹤
张镃（宋代）

市梢茅厂三两间，旁有数鹅行复还。适从何来令威老，矫首便觉高情閒。

群鹅不度风姿少，罢亚相随过汀草。令威流盼略无言，寄与谁知自瀛岛。

少焉戛然鸣一声，岂暇更顾儿童惊。直上青天三万丈，鹅在人间誇字样。
水龙吟 秋思，次母忆旧之作，时父在都门 之二
叶小鸾（明代）

芭蕉细雨潇潇，雨声断续砧声逗。凭栏极目，平林如画，云低晚岫。

初起金风，乍零玉露，薄寒轻透。想江头木叶，纷纷落尽，只馀得、青山瘦。

且问泬寥秋气，当年宋玉应知否。半帘香雾，一庭烟月，几声残漏。

四壁吟蛩，数行征雁，漫消杯酒。待东篱、绽满黄花，摘取暗香盈袖。
暇日
寇准（宋代）

江楼昼静春阴变，日午帘空飞乳燕。
帆稀客散野岸空，隐隐遥峰望中见。
端午帖子·太上皇帝阁
周必大（宋代）

清晖亭畔吸光亭，入眼湖光分外明。
岂是荷花似云锦，都缘宝墨照檐楹。
马牙香
张诩（明代）

南国香株老，天人巧制成。马牙形偶取，鸡舌价同评。

佳气连三形，芳名动两京。清香浮几席，馀馥袭簪缨。

载去中华遍，传来外国惊。始同樗栎隐，晚滥庙堂荣。

九庙珍尤甚，诸天用不轻。沉檀推独步，膏火谢时情。

事业同调鼎，仙风陋泛瀛。此为知者道，难与俗人争。
东归在路率尔成咏
孙万寿（隋代）

学宦两无成，归心自不平。
故乡尚万里，山秋猿夜鸣。
人愁惨云色，客意惯风声。
羁恨虽多情，俱是一伤情。
定风波
佚名（宋代）

古鼎龙涎香犹喷。
笈甫藏有袁候台瓦研属作长歌纪之
鲍瑞骏（清代）

铜雀台瓦良研田，此瓦乃在铜雀先。色青而紫厚以寸，池窊半月潴松烟。

磨墨如暗欲雨润，瑟瑟缀若明珠悬。诸花香处呼璧友，沈檀之匣铭词镌。

竹垞目以宴友瓦，得毋考据讹相沿。文曰建安三年造，斯时河北方炎炎。

袁曹两雄不相下，土木何得兴戈鋋。吾闻南皮有台二，或者袁候之遗埏。

当其虎视冀州日，官渡未战犹瓦全。穹窿百尺用侦敌，吸尽兵气归陶甄。

相传夜深发光怪，异香腾作龙蜿蜒。野火烧残败苔渍，争墩一例言詹詹。

否则陈因太仓粟，鸠工适值浮瓜年。区区胡椒且八百，况乃瓴甋崇观瞻。

五官中郎敬爱客，想见射雉同游畋。哀来乐往感丝竹，金碧鳞鳞辉画檐。

不知何时琢为砚，残膏一滴江湖沾。宜城驿入昌黎记，景山赠赖欧公传。

世间古物等飘瓦，获之奚翅真珠船。呜呼！人生安得如汝坚，背有汉隶神宛然。

缁布纹深尾则断，亦犹割据留山川。袁家父子固豚犬，曹家兄弟终猜嫌。

流连香履有深意，木妖早兆漳河堧。知君好古自一癖，岂以人废相针砭。

魏三祖集君所弆，曩者汉上遭师熸。呜呼！一得一失皆前缘，非此那伴君家毡。

会看涤笔记神砚，压到寿贵公侯砖。
十八罗汉漂海偈
李贽（明代）

十八罗汉漂海，第一胖汉利害。失脚踏倒须弥，抛散酒肉布袋。

犹然嗔怪同行，要吃诸人四大。咄，天无底地无盖，好个极乐世界。
和之美舟行杂诗八首·罾鱼者
司马光（宋代）

弱绦絓轻丝，尽日寒溪侧。
护少近知无，溪鱼皆尔识。
刘母墓
释居简（宋代）

怒虎跑云此处传，到今知是几何年。一弯碧似回珠浦，数曲青何瘗玉田。

彤管旋添今日史，白华何补乡来篇。诔辞尽出骚人社，行橐犹能得细诠。
舟行太湖
钱芳标（清代）

载酒横塘路，晴和破客颜。忽惊天上坐，知出具区湾。

洲渚春烟渺，凫鸥夕照闲。中流问渔者，何处是包山？
雨中花慢 雨中过蘧庵先生宅看红梅
陈维崧（清代）

白傅堂前，裴相庭中，一株浓艳垂垂。恰拖将轻雨，亸尽腰肢。

绒索猩唇唾后，泪珠鹃舌凝时。似恹恹宿酒，惯趁朝妆，来晕春肌。

嫣然一笑，悄无人处，倚栏心事谁知。亟倩茜衫笼著，绛袖盛之。

带雪三分粉绽，秋阴一朵红欹。还须嘱付，小楼钿笛，莫漫频吹。
曹南咏柳 其二
陈维裕（清代）

桑柘成林一望遥，长村景物此时饶。初生细叶笼朝露，下长柔枝近野桥。

秋社散时人踏影，春蚕眠起女攀条。从今民免无衣叹，善政行看播颂谣。
游终南山
孟郊（唐代）

南山塞天地，日月石上生。
高峰夜留景，深谷昼未明。
山中人自正，路险心亦平。
长风驱松柏，声拂万壑清。
即此悔读书，朝朝近浮名。
偈公六十五首
释咸杰（宋代）

五月五日端香节，阴云叆叇，
甘雨未决。君王降赐宝香，
林下祈求恳切。孚佑龙，
善时节，好将一雨润焦枯，
市地清凉消恼热。
秋夜雨·秋夜雨
王冕（元代）

秋夜雨，秋夜雨。
马悲草死桑乾路，雁啼木落潇湘浦。
声声唤起故乡情，历历似与幽人语。
初来未信鬼啾唧，坐久忽觉神凄楚。
一时感慨壮心轻，百斛蒲萄为谁举？山林岂无豪放士？江湖亦有饥寒旅。
凝愁拥鼻不成眠，檠孤焰短寒花吐。
秋夜雨，秋夜雨，今来古往愁无数。
谪仙倦作夜郎行，杜陵苦为茅屋赋。
只今村落屋已无，岂但屋漏无干处？凋余老稚匍匐走，哭声不出泪如注。
谁人知有此情苦？秋夜雨，秋夜雨，赤县神州皆斥卤。
长蛇封豕恣纵横，麟凤龟龙失其所。
耕夫钓叟意何如？梦入江山毛发竖。
余生听惯本无事，今乃云胡惨情绪。
排门四望云墨黑，纵有空言亦何补？秋夜雨，秋夜雨，何时住？我愿扫开万里鱼，日月光明天尺五。
次韵云居诠上人有感
释德洪（宋代）

招谤坐多谈，近稍遵寡语。仰嗟浊恶世，友道终愧古。

君独淡无营，诵经如谷布。见人作白眼，此意吾亦与。

十年云水间，所至每同处。旧游虽陈迹，历历尚可数。

更期秋风高，结伴湘山去。我生无寸长，百事仍莽卤。

不知独何修，得与君辈伍。无乃造物者，不杀念痴鲁。

云居无所为，粥饭听钟鼓。不材获饱暖，此德荷佛祖。

诗成自誇笑，闻者亦惊顾。已决寡语堤，事过乃知误。

毕卓卧瓮边，谢琨挑邻女。见之独傲然，真情人不怒。

君能识此意，吾语亦可恕。
得亲老家问
杨万里（宋代）

济世吾无策，迎亲仕屡惊。
乾坤裂未补，簪笏达何荣。
三径犹须禄，群飞不复情。
山林早回首，诗酒且平生。
贺张十八秘书得裴司空马（或作酬张秘书因骑马赠诗）
韩愈（唐代）

司空远寄养初成，毛色桃花眼镜明。落日已曾交辔语，

春风还拟并鞍行。长令奴仆知饥渴，须着贤良待性情。

旦夕公归伸拜谢，免劳骑去逐双旌。
舞曲歌辞。柘枝词三首
薛能（唐代）

同营三十万，震鼓伐西羌。战血粘秋草，征尘搅夕阳。

归来人不识，帝里独戎装。

悬军征拓羯，内地隔萧关。日色昆仑上，风声朔漠间。

何当千万骑，飒飒贰师还。

意气成功日，春风起絮天。楼台新邸第，歌舞小婵娟。

急破催摇曳，罗衫半脱肩。
荆阃宴交代贾尚书乐语口号
李曾伯（宋代）

底事元戎辍上流，扬州势更重荆州。
要酬棠笏中原志，坐释枫宸北雇忧。
白羽一挥新玉帐，朱帘半卷旧红楼。
此行整顿乾坤了，公衮莱衣正黑头。
与胡在轩简西峃泛舟至柳坝晚归
杨慎（明代）

北风吹海岸，拥沬聚银沙。去棹穿汀叶，归帆拂渚花。

鹅儿黄似酒，杨柳绿藏鸦。物色撩人醉，醉歌凌紫霞。
陈德溥以百韵诗送别因赠一绝
王十朋（宋代）

莲幕游从一二年，送行越境继前贤。笔头皆有珠千颗，端似少陵夔府篇。
失调名
吕岩（唐代）

别无巧妙，与你方儿一个。子後午前定息坐。夹脊双门崑崙过。恁时得气力，思量我。
句 其四
杨琳（宋代）

夜添风月无尽景，晓起烟云皆助诗。
求鉴吟
邵雍（宋代）

人无鉴流水，当求鉴止水。
流水无定形，止不有定体。
人无鉴于水，当求鉴于人。
人鉴见人貌，人鉴见人神。
四月一日寿阳楼遇雨
刘安上（宋代）

黑云滃蔚自西来，伫立危楼亦壮哉。远壑烟生千里雨，寒潭龙起数声雷。

田畴坐看还丰岁，里巷遥欣弭旱灾。惭愧外官逃吏责，归鞍何惮踏泥回。
上明达皇后册宝五首 其一 迎神用《歆安》。
郊庙朝会歌辞（宋代）

恭俭宜家，柔顺承天。德昭彤管，忧在进贤。宝册袆翟，追荣寿原。

四时祼享，何千万年。
二月闻雁三首
孙承宗（明代）

数声嘹唳渡榆关，尽罢虚弦落照间。
却讶征鸿偏有胆，又随春信到天山。
和明道诗
谢宪（明代）

矜持未敢说从容，起坐清宵待日红。物理未融思则得，人情难一扩之同。

散殊不落无形外，飞跃都归有事中。何以不淫何以乐，人能无欲是豪雄。
喜晴
潘牥（宋代）

久雨淋漓天亦厌，一声霹雳洗层阴。
青山愁似故人面，初日明层烈士心。
扫石安排朝晒药，约僧准备晚听琴。
清宵那更当三五，剩把金樽对月斟。
晓出古岩呈宗伟、子文
范成大（宋代）

晓风生小寒，岚润浥巾屦。
宿云埋树黑，奔溪转山怒。
东方动光埋，晃晃金钲吐。
千峰森隐现，一气澹回互。
平生癖幽讨，邂逅饱新遇。
那知尘满甑，晨炊午未具。
不愧忍饥面，来寻古岩路。
稻粱亦易谋，烟霞乃难痼。
持此慰龟肠，搜枯尚能句。
咏史诗。夷门
胡曾（唐代）

六龙冉冉骤朝昏，魏国贤才杳不存。

唯有侯嬴在时月，夜来空自照夷门。
奉使道中作三首 其二
欧阳修（宋代）

为客莫思家，客行方远道。还家自有时，空使朱颜老。

禁城春色自融怡，花倚春风待客归。劝君还家须饮酒，记取思归未得时。
满庭芳 其一 观女伶演淮阴故事
梁清标（清代）

绛烛清宵，彩云华馆，蛮腰细舞回风。婵娟忽变，绣袄染猩红。

锁甲艳分雪色，兜鍪小、双颊芙蓉。氍毹映，将军红粉，锦伞黛眉同。

登坛，当日事，衣冠优孟，写出偏工。叹英雄佳丽，一样飘蓬。

飞絮落花旧恨，谁怜取、桃李春秾。乘月夜，衣香人面，莫放酒杯空。
落第归乡留别长安主人
豆卢复（唐代）

客里愁多不记春，闻莺始叹柳条新。

年年下第东归去，羞见长安旧主人。
遥望北邙山
王世贞（明代）

遥望北邙山，冢墓郁相樛。石兽蹲草间，妖狐误来求。

斧斤焉施伐，原窞各趋畴。积泯渐成无，焉能睹其由。

生时藉世赢，迹往神不留。岂若蓬蒿士，一语为千秋。
答友人
陆龟蒙（唐代）

荆卿雄骨化为尘，燕市应无共饮人。

能脱鹔鹴来换酒，五湖赊与一年春。
陈氏母夫人挽词二首 其一
李之仪（宋代）

白首严冰雪，清风逼里闾。空残贝叶偈，不见锦囊书。

表表名终在，诜诜庆有馀。会如华夏约，他日看高车。
郴江百咏并序·北园
阮阅（宋代）

一坞春风北苑芽，满川流水武陵花。
溪东旧观仙人宅，城内高楼刺史家。
六月苦旱祈祷得蔡敬夫社兄新诗读之冷然俄而风雨骤至赋排律以酬之
邓云霄（明代）

石燕不翻飞，士龙空怅望。炎方连赤坂，火云列青嶂。

大块似煽炉，纤絺同挟纩。有心诛旱魃，无计招云将。

虽云竭圭璧，转觉扬尘鞅。跣足徒跄踉，散发难偃仰。

谁传白雪音，若挟玄夷浪。展卷气萧森，满堂风震荡。

光怪绕电鞭，奔腾驱雷仗。拔起四溟水，洗尽三伏瘴。

湘江争喧豗，衡岳入瀁漭。青青禾稼悦，冉冉蘅兰畅。

农人罢桔槔，渔子鸣舷榜。前脚挂村边，虹腰跨鹤上。

清凉骨始苏，抖擞神逾王。庭除报早秋，栏杆开新酿。

击节复朗吟，中的惬素尚。岂惟淘暑酷，兼以清宦况。

想君下彩笔，不啻携龙杖。神鬼助杳冥，天地为宗匠。

将构喜雨亭，刻诗在屏障。
湆淡滩
刘子翚（宋代）

南来瓯粤无平陆，林峦起翠波腾绿。
扶舆政恐犯霜露，买舟傥可休僮仆。
清滩白昼雷霆作，乱石惊湍犬牙错。
平生珍重千金躯，舟子一篙那可托。
飘摇叶漾势转急，釜灶倾颓不能立。
眼看白浪散银山，蛟螭百怪堂堂出。
人皆乘险欲趋利，我不安行悔可及。
吁嗟世路风波猛，巧阱危机暗驰骋。
江湖溺舟犹自戒，势利溺人终莫省。
矫情镇物未足言，书此聊为后来警。
双龙洞
章恺（清代）

赤松行雨归，手控苍虬双。叱令守洞门，腾攫气未降。

蟠拿岁月久，老腹余空腔。但闻风雷声，日夕相舂撞。

我来访灵迹，短策缘危矼。岩扉划窙豁，巨窟呀双谾。

朗若百间屋，气象开鸿厖。静觉眼界旷，虚传足音跫。

晴阳炯穿漏，照耀东南窗。环以万松杉，翠影交旗幢。

涓涓雪色乳，出窦成飞淙。散乱走涧谷，清音玉琤瑽。

我欲呼仙人，据石倾一缸。泠然发长啸，聚吠惊村厖。

天风荡归轩，欲去犹跭𨇯。殷勤洞中水，送我下桐江。
过耆阇寺
朱景英（清代）

黄叶声中蜡屐双，来寻初地背秋江。穿蹊诘曲行香篆，隔树微茫见佛幢。

西笑人回尘堁梦，南朝僧老雪霜降。六时钟磬三生路，趁听松关雨后淙。
寄钱惟重时以使事还吴
宗臣（明代）

使者持节潇湘回，三吴消息愈堪哀。蛟螭盖饮太湖水，麋鹿又上姑苏台。

组练征兵已百战，艰危报主须群才。君看眼底纷纷者，跃马卧龙安在哉。
赠陈通其致仕熙寿轩
郑侠（宋代）

七十退休人所共，一生清苦独推贤。
枝凄腹饮知安分，骨耸神清合永年。
静引儿孙黄卷下，间驯龟鹤小池边。
恬夷益得冲和力，无病无忧一地仙。
和原父扬州六题·竹西亭}
欧阳修（宋代）

十里楼台歌吹繁，扬州无复似当年。
古来兴废皆如此，徒使登临一慨然。
访秦氏北庄
吕本中（宋代）

午日城西路，篮舆疑旧寻。稻田疏野水，草径接秋阴。

饭忆分盘玉，书藏遗子金。不须千里目，枉费百年心。
叔父给事挽词十首
黄庭坚（宋代）

三晋山河数十州，频年水旱不能秋。
我公出把司农节，粟麦还于地上流。
林懿成检正见贻次韵谢之林乃同年
刘一止（宋代）

集英唱第偶追攀，老着青衫独汗颜。富贵逼公那得谢，云泉招汗久应闲。

鸾台看展经纶手，鳌禁行趋供奉班。黄发故人空跂想，应无春梦到林间。
偈颂一百四十二首 其一三九
释广闻（宋代）

四月十五，灵山直举。捻聚处放开，放开处捻聚。
魏公草云
赵贞吉（明代）

有才不到青云前，无心常傍白云边。
白云青云若流水，魏公草云今在此。
岚空烟断鸟飞迟，雪里溪寒客路迷。
庭前忽见幽香草，扬袂临风折一枝。
杨鹏遥观察雨中过访小园粗粝未陈淹留竟日赋此奉谢 其一
张萱（明代）

寤寐金兰二十年，举头惊戴两重天。入林不断随车雨，看竹频移掉雪船。

喜有烟霞同啸傲，不须鸡黍更留连。知公剩有缁衣好，拜手长歌杕杜篇。
过沧浪峡
刘沧（唐代）

山叠云重一径幽，苍苔古石濑清流。出岩树色见来静，

落涧泉声长自秋。远入虚明思白帝，寒生浩景想沧洲。

如何地近东西路，马足车轮不暂留。
过荆门
齐己（唐代）

路出荆门远，行行日欲西。草枯蛮冢乱，山断汉江低。

野店丛蒿短，烟村簇树齐。翻思故林去，在处有猿啼。
和朱尉见招
韦骧（宋代）

作尉由来本仙局，况能投隙会僚朋。开怀自适人须美，治具虽疏客不憎。

雨意初收天爽快，田工将毕岁丰登。高吟大饮无羞涩，祗恐秋风苦不胜。
正月二日饮茂宗官舍一首
韦骧（宋代）

然灯数百照青樽，香穗萦回酒半醺。却怪预为元夕态，撩人乡思乱纷纷。
嘉禾百咏·嘉禾亭
张尧同（宋代）

五马来何暮，经营指一弹。
石碑书近事，留与后人看。
题周垣戴氏桂林池馆
梁泰来（宋代）

地偏不受点尘侵，日涉园亭得趣深。
竹外移梅曾辟径，月中分桂定成林。
云山环碧醉人眼，池水澂泓鉴此心。
净几明窗潇洒尽，时携好客一凭临。
不显名大檀越请偈
释慧远（宋代）

大机圜应脱名模，极目风光满帝都。
昨夜酒楼春洞晓，当头彻见大毗卢。
桃花
史鉴（明代）

呼猿洞口暮春时，吟遍桃花一万枝。今日独看图画里，茶烟飞绕鬓丝丝。
金陵归思漫成百韵
李孙宸（明代）

俯仰笑寥廓，蹉跎感岁年。浪游今倦矣，缅想昔依然。

涨海重溟今，驼山数亩廛。先人遗素业，生计剩青毡。

负笈三城社，论文五穗边。交亲多慷慨，文酒得周旋。

台上回金勒，花前拾翠钿。姓名埋市井，歌舞出鞦韆。

有客尊常满，无营磬屡悬。彩毫从汩没，侧注漫拘挛。

射策收仍罢，焚舟计转坚。未酬三釜愿，俄及百忧煎。

世事支床失，雄心枕块捐。馀生存视息，大业久迍邅。

岂复谋衣食，终难谢椠铅。谬承辟选诏，旋泛孝廉船。

翡翠初来粤，黄金遂市燕。连城誇十五，奏牍诧三千。

王气瞻宫阙，鸿图陋涧瀍。北门叨选士，中秘更抽玄。

缓步铜龙署，高谈碣石天。笔花飞锦绮，文彩吐蜿蜓。

待诏时催草，承恩间赐莲。阳春矜白雪，清庙奏朱弦。

霄汉身能致，烟霞疾未痊。主恩宽药里，马鬣扫松阡。

寂寞蓬蒿径，荒芜下噀田。禄微耕未代，心远地逾偏。

凿沼鱼瀺灂，开林草郁芊。岁时过父老，伏腊话姻㜕。

霞岛桡从泛，罗浮屐屡穿。灶寻葛令迹，偈悟慧师禅。

采药供餐饵，留题遍劖镌。尘心顿濯濯，飙驭欲翩翩。

色借观涛起，怀翻恋阙牵。莺花蓟北望，猿鹤草堂悁。

吴越随游涉，江湖信溯沿。武林花澹澹，茂苑柳娟娟。

幽思邮程缓，纡途岁月愆。鹓行方问侣，龙驭再升軿。

泪与遗弓堕，人同丧考㾓。重明新出震，万物睹乘乾。

玉帛冠裳集，金鸡诏命宣。凤仪开景运，河瑞兆清涟。

共喜屯膏沛，还看泰茹连。赐环旌戆直，搜逸遍陬𤲬。

边羽振飞鹭，峨冠列珥蝉。礼闱分较士，皇路广登贤。

剖璞期收玉，然犀易照渊。骨多千里骏，鉴拟九方歅。

虎观春风启，鸡筹晓漏传。两朝徵实录，内制代宸篇。

禁地容开局，时髦预比肩。常分法厨粟，亦割大官鲜。

快睹丰亨盛，时防鼎趾颠。绸缪疏户牖，氛祲动戈鋋。

辽左围方急，西川祸更延。军符十道出，烽燧九边然。

输挽闾阎竭，膏脂郡邑脧。逃臣轻国法，悍卒挟金钱。

风鹤皆成敌，旄倪谁为怜。蚊微山岂负，禽小海思填。

廊庙髀徒拊，干城略孰专。无繇纡国难，空愧备词员。

欲上千秋鉴，先驰四牡駽。羊肠轻叱驭，鸟道仰飞鸢。

击楫心逾壮，听鸡舞独先。藩屏封典重，带砺本支绵。

赋雪实游满，趋风车骑阗。曳裾疏礼数，授简喜翩翾。

役以皇华竣，程宽昼锦还。但濡马六辔，遑惜足重趼。

返棹回阳月，宁家寒食前。客心纷去住，时序忽流迁。

丘壑情偏适，简书迫已遄。敢言于役瘁，重荷宠光殷。

周道停征旆，桥门拥绛旃。宫墙瞻肃穆，桃李竞芳妍。

铃铎传宵警，诗书伴昼眠。化期收棫朴，材不乏楠楩。

虎踞山形壮，龙蟠帝业全。远臣心自耿，拙宦僻相便。

衰任逢歌凤，升宁兆献鳣。幽奇多搜历，竿牍懒板缘。

术自疏经世，恩还录讲筵。诜诜承緌佩，袅袅近炉烟。

微悃惭输曝，虚怀负转圜。仍辞丹禁席，重理白门鞭。

礼乐彝夔旧，秩宗夙夜虔。江山还旧识，寮寀尽新铨。

幸值皇威赫，欣闻虏骑跧。华夷通正朔，天地厌腥膻。

疏散材何补，倡狂性不悛。何当恋簪绂，祇合老林泉。

松竹开三径，云山访列仙。鹤台春寂寂，蒲涧水溅溅。

石髓非难遇，朱霞或可搴。那能甘雉畜，且去学鸿骞。

决计应须早，回头便堕缠。出门即有路，咫尺昆崙巅。
秋江柳
姜特立（宋代）

春暖和烟重，冬寒带雪稀。
何如秋浦畔，含思独依依。
感春十三首
张耒（宋代）

漫漫东风来，吹此庭前樱。
累累缀葩萼，华采日鲜明。
朝阳助辉烁，好鸟亦和鸣。
起行不自得，节物伤我情。
皇天分四时，寒暑无暂停。
悠然一气耳，不与人事争。
方春感芬敷，秋复惜其零。
一年能几何，方寸不暂平。
念此自知妄，放歌遂遗形。
达人傲天壤，儿女徒咿嘤。
咏草书势答董思白宗伯
邝露（明代）

应龙游卿云，首尾不一见。纵横驭六气，出入乘万变。

天门俨威神，朱衣缨琼弁。草木待甲坼，鳞羽自联串。

鬼神任屈信，帝王迭兴禅。神潜道斯升，时亢理必贱。

胜境了莫追，过地岂再践。永言体诸身，可以谢善卷。
禅房夜怀
梁民相（明代）

独坐迟迟漏转深，幽栖吾自爱空林。风摇宝树闻清籁，月满祇园见道心。

病骨岁时虚药裹，美人江海思瑶琴。凭阑怅望遥天末，楚水燕云半不禁。
重阳登高
杨碧（明代）

今古闲情貉一丘，节经登眺仰吟头。诗豪得酒成敲钵，令肃无花把当筹。

短发潇疏侵老景，乱山寒瘦动悲秋。风流此日西洲句，留取乾坤纪胜游。
豫庵三端诗·龙竹
岳珂（宋代）

夭矫青池近，腾拿碧汉遥。
微风鸣嶰管，轻雾映鲛绡。
舞翠槐齐秀，蟠青松后凋。
终须还直道，劲节自干霄。
梅花集句 其一八六
李龏（金朝）

旅馆谁相问，霜晴冻叶飞。花当陇上发，边色满戎衣。
登华至青柯坪纪胜 其三
陈于陛（明代）

两度仙坪回俗驾，烟霞绝巘兴难忘。欲凭芒屩青藜杖，更裹黄精白石粮。

掌上芙蓉囊五露，池头沆瀣挹三浆。还应坐啸中峰顶，手摘明星瞰太荒。
次韵邦老见贶
李之仪（宋代）

高风畴昔在烟霞，末路芝兰属当家。一句转身元的确，千条差路任纷华。

才疏意广虽难契，语款情真特见嘉。只恐平明便分手，相看更待月西斜。
过丰城三十里始见庐坐落
项安世（宋代）

石坑东畔好田庐，更著青林映带渠。
新喻丰城三百里，中间萧索独何如。
宿道士观
皎然（唐代）

古观秋木秀，冷然属鲜飙。琼葩被修蔓，柏实满寒条。

影殿山被被，寥天月昭昭。幽期寄仙侣，习定至中宵。

清佩闻虚步，真官方宿朝。
唐刘云有所思云玉井苍苔古院深桐花落地无人
杨冠卿（宋代）

西征登陇首，薄暮有所思。
所思郁不见，残云傍马飞。
逢迎少壮非吾道，百壶且试开怀抱。
黄帽青鞋归去来，桐花落地无人扫。
晚夏高斋看雨
宋祁（宋代）

云族穷天雨足垂，繁声凉阵挫炎威。
圆荷万盖翻珠琲，绿稻千畦洒佛衣。
迎浪孺鱼衔藻掷，迎风雏燕入楼飞。
原田润浃吾农乐，笞笠纷纷晚未归。
少年
曾巩（宋代）

不复论心与少年，世间情伪久茫然。
朱门如市方招客，独宗残经自可怜。
题熙轩
郑侠（宋代）

达人取次总佳宜，潇洒清轩聊自颐。
垣果砌花堪笑语，牖风庭月共希夷。
满堂虚白琴三弄，竟日醺酣酒一卮。
别有工夫留客住，时时谈笑出新诗。
题茁兰
陆深（明代）

滋兰茂九畹，灵雨茁其芽。和氏抱荆璞，以身明不瑕。

芳泽贵自保，物色宁有涯。但使臭味同，岁晚何足嗟。

猗猗关西彦，风流如谢家。光辉媚幽岩，旖旎剔芬华。

温恭君子持，令德戒纷姱。岂乏桃李姿，贞白世所嘉。
谯楼
赵崇嶓（宋代）

霜满谯楼报五更，道人睡稳几曾听。
金街应有朝天客，佩马禁寒望晓星。
弈棋有进劝工部兄召客
葛胜仲（宋代）

索居湖海欲忘忧，瓜葛相呼事弈秋。方罫互赢多有进，圆盆更酌早为谋。

格高谁是州中正，米贱休沽县督邮。及取春光尚堪赏，莫辞醉倒更扶头。
阅邸报书苏侍御廷魁奏疏后即寄怀侍御
姚燮（清代）

今圣天子日中正，大象森严纳华镜。六气变眚犹逆奸，天戮神诛代明令。

东南海郡平狡夷，捆束兵刃藏戎衣。噆肤创疡已痂脱，饮之上药终腴肥。

平安寿命方祷祈，紫极不动高崔巍。何来夜沴同雌蜺，太白寒芒与钩锲。

万民仰首齐咄嗟，静籁无声愁列缺。天门角宿明堂房，流布讹言妄翘舌。

数不必辨理可持，有臣拄笏生忧思。准今酌古庄其辞，稽首陛下陈所知。

不策公敏策危微，一人修省万福基，天遂顺应民去疑。

黄龙振鬣端门辉，银河倏皎无留黳。草茅书生远在下，深宫宥密如目窥。

鸿章援史颁天下，体正文醇义无假。徒援推测神阴阳，眭孟京房真土瓦。

天兴吾社多杰人，陈东鲠直群所闻。君亦不避犯颜谏，兀然泰华争嶙峋。

与君三年不相见，读此知心胜谋面。作诗寄君君读时，太史当书景星见。

倘询废士近奚为，注易荷阴弄薰扇。
淮上乱后寄子都兄五诗 其一
李洪（宋代）

黄耳东来喜可知，鸰原书札慰愁思。艰难莫话平时事，愁绝长吟别后诗。

再到空存旧城郭，遗黎重睹汉官仪。故乡枌梓凋零甚，梦寐芜城祇益悲。
题赵团练画江干晚
秦观（宋代）

本自江湖客，宦游常苦心。看君小平远，怀我旧登临。
倦寻芳·有寄，用梦窗赠老妓李怜韵
李岳瑞（清代）

倦调凤柱，回梦鸳机，难驻归燕。黛笔双蛾，曾记镜中回面。

啼鴂黛憎芳讯渺，惊鸿却悔神光见。怅重来，但苔痕印屧，蜡珠萦剪。

甚昨夕、星辰凄怨。门外香骢，陌上踏遍。秀靥秋眸，无恙旧时行看。

风意不应迷路迥，云罗翻界微波远。黯凭阑，听箫声、晕蟾吹散。
天津舟中夜坐观水
邵宝（明代）

河水东注海，海流亦复东。人言如沃焦，毕竟谁能穷。

蓬莱不可渡，万里悲天风。北斗揭西柄，影落清波中。

耿耿欲回澜，荡漾涵虚空。昔闻有碣石，助禹成神功。

我将往求之，道险多蛟龙。静观叹逝者，缅怀川上翁。
冬节忤
郑清之（宋代）

少日爱花螽趯趯，老去冻蚕已休织。水村山郭一枝晓，忽到窗前三叹息。

年年雪里自作春，摇手东皇不相识。衣冠古岸绮季至，介胄嶙峋亚夫色。

从来魏徵真妩媚，要是广平终铁石。月香水影儿女语，千古诗肠描不得。

笑冯与可幻竹君，相对无言面深墨。
和伯少颖迂仲将归福唐偶成数诗欲奉寄无便未果也辰叔常季南还因以奉送 其二
吕本中（宋代）

方子独立士，岁暮亦深居。林李从之游，欲出更踌躇。

纷华晚不顾，浮湛同里闾。时从陆丈人，共此一篇书。
铲孟郊体七首
谢翱（宋代）

落叶昔日雨，地下仅可数。
今雨落叶处，可数还在树。
不愁绕树飞，愁有空枝垂。
天涯风雨心，杂佩光陸离。
感此毕宇宙，涕零无所之。
寒花飘夕晖，美人啼秋衣。
不染根与发，良药空尔为。
易二首 其一
朱熹（宋代）

立卦生爻事有因，两仪四象已前陈。须知三绝韦编者，不是寻行数墨人。
洼樽篆迹
樊阜（明代）

洼樽落落冈头石，铭篆春深藓痕碧。阳冰去远猿鹤愁，载酒何痕吊陈迹。

幽禽不语岩花香，今古悠悠空夕阳。
三月闺情
袁晖（唐代）

三月春将尽，空房妾独居。蛾眉愁自结，鬓发没情梳。

□□□□□，□□□□□。□□□□□，□□□□□。
再次韵送张守
陈造（宋代）

未解州符累已轻，辞源满意酒边倾。
颉颃前辈真无愧，褒拂迂儒每过情。
老境更堪听别语，书邮当复固齐盟。
吴山正合供酬唱，安得风前两翼生。
捣练子令·深院静
李煜（五代）

深院静，小庭空，断续寒砧断续风。
无奈夜长人不寐，数声和月到帘栊。
紫岩九章章八句上寿张丞相
张元干（宋代）

紫岩广兮，作镇坤位。
尽臣之道，厚德以载。
开国南阳，厥绪光大。
是似是续，福禄未艾。
风
张嵲（宋代）

一岁三百日，烈风朝暮吹。
不知剖判来，曾有无风时。
况兹逾年旱，小雨时散丝。
蓬蓬从天来，一扫云气离。
虽荷扇暍劳，要无膏润滋。
功过不相庚，退坐徒叹咨。
何当快雨至，檐霤如绠縻。
万瓦跃冰丸，千虹注幽池。
坐见槁死苗，翠浪翻前陂。
雨罢树不摇，溟溟天宇垂。
此事恐无冀，忘言咏吾诗。
洛水春风写竹作
王翰（唐代）

行幐青竹杖，溪上独来时。风定游丝堕，天长去鸟迟。

闲云流水意，随柳傍花诗。无限幽人思，寻常少得知。
江阴谒三公祠
庄宇逵（清代）

谁维天柱持坤垠，佥曰孝子曰忠卢。卓哉阎公冯与陈，孤忠同忠成三仁。

昔年王师定中原，天戈所临竖降幡。陈公一尉浩气伸，独以螳臂撑车轮。

固知天命自有真，成命在天义在人。南关一败如云奔，缒城夜请阎将军。

将军既至气复振，指挥箸画如有神。我兵奋勇乘闉垣，奇师屡出攻复竣。

市儿不待錞于申，一以当百皆育贲。凉风萧槭中秋辰，血腥原草栖游魂。

城头月惨寒光昏，鵩子鹗母呼其群。五更一阕酒一樽，楚声激昂不可闻。

疾雷破山火炎昆，以肉筑垒鲸海滨。红光迸出烛九旻，越忠东北崩城闉。

大凝之山独不春，寒谷之地独不温。巷战三忠天如曛，十万黔首化碧磷。

晨鸡不鸣犬不狺，长风大海漂蓬根。陈力已竭热血喷，阎公饮刃陈公焚。

冯公翌守以广文，登堂悬带符明伦。呜呼率士统一尊，集枯集菀玉石分。

大厦已圮一木神，故知不济殉以身。广都名郡何岑夤，商郊倒戈例则遵。

四镇虎符万马屯，君子猿鹤余沙尘。丸隅簿尉义薄云，裒然翘凤而翔麟。

刘圣应运开鸿钧，周颂殷义留明禋。俎奇笾耦久不泯，三公祠与睢阳邻。

拜公之祠荐公蘋，灵风来往江之漘。
馀清杂兴八首 其二
张宁（明代）

远树烟中出，孤峰鸟外青。日斜山路迥，人在最高亭。
拜明招二先生墓有感
王柏（宋代）

神臯王气点腥羶，爵命今年下日边。
俎豆孔堂新剑佩，风烟晋国旧山川。
李少愚母挽诗
韩驹（宋代）

石窌恩虽渥，潘舆恨已遥。南天丹旐湿，朔吹穗帷飘。

不复迎船笋，惊闻引葬箫。九原封若斧，泪溢冶城潮。
哭杨炯章二首 其一
华湘（清代）

斯人不可作，凄恻感时艰。力尽娱亲老，心劳作吏还。

容华销簿领，髀肉落关山。历历平生事，临风涕泪潸。
送李藿思刺史开化
释函是（明代）

将军急为收滇郡，刺史新除出紫薇。百姓已遭荼毒久，深慈应念胁从非。

大君有命威先夺，廉吏持平乱后归。万里单骑臣力竭，清忠知与世相违。
感遇诗三十八首·其三十五
陈子昂（唐代）

本为贵公子，平生实爱才。
感时思报国，拔剑起蒿莱。
西驰丁零塞，北上单于台。
登山见千里，怀古心悠哉。
谁言未亡祸，磨灭成尘埃。